**OBRAZLOŽENJE ZA E-SAVJETOVANJE**

Izmjenama i dopunama Pravilnika postigla bi se bolja organizacija sanitetskog prijevoza na području jedinice područne (regionalne) samouprave odnosno Grada Zagreba jer bi se iz jednog mjesta organizirali i koordinirali timovi sanitetskog prijevoza, a i smanjili bi se troškovi zbog potencijalno većeg broja prijavno-dojavnih jedinica u jednoj jedinici područne (regionalne) samouprave odnosno Gradu Zagrebu. Kako bi Hrvatski zavod za zdravstveno osiguranje mogao ugovoriti potreban broj dispečera nužno je utvrditi koliko dispečera ima u pojedinoj prijavno-dojavnoj jedinici obzirom na broj ugovorenih timova sanitetskog prijevoza. Također ovim Pravilnikom nužno je utvrditi zvanje i stručnu spremu dispečera. Važećim Pravilnikom utvrđeno je da se za obavljanje sanitetskog prijevoza izdaju putni nalozi koji moraju biti dostavljani odnosno moraju biti zaprimljeni u Prijavno-dojavnoj jedinici sanitetskog prijevoza najmanje 24 sata prije vožnje pacijenta za destinacije na koje se prevoze pacijenti ili s kojih se pacijenti prevoze, koje su udaljene do 150 km, a najmanje 48 sati prije vožnje za destinacije koje su udaljene preko 150 km. Sanitetski prijevoz koji podrazumijeva tzv. hladni prijevoz bolesnika npr. na dijalizu, naručene dijagnostičke pretrage, kontrolne preglede ili premještaj bolesnika koji nisu životno ugroženi iz jedne bolničke zdravstvene ustanove u drugu, odvija se prema gore utvrđenim odredbama Pravilnika. Nadalje, člankom 14. Pravilnika o uvjetima, organizaciji i načinu obavljanja hitne medicine utvrđeno je da hitni medicinski prijevoz između dvije bolničke zdravstvene ustanove obavlja ugovorni subjekt Hrvatskog zavoda za zdravstveno osiguranje koji obavlja djelatnost sanitetskog prijevoza prema sjedištu zdravstvene ustanove koja je zatražila prijevoz pacijenta u pratnji doktora medicine i s opremom zdravstvene ustanove koja je zatražila prijevoz i utvrdila potrebu pratnje. Kako se djelatnost sanitetskog prijevoza sukladno zakonskoj odredbi može obavljati i u okviru domova zdravlja i županijskih zavoda za hitnu medicinu, pojavljuje se problem u domovima zdravlja koji ugovaraju djelatnost sanitetskog prijevoza u striktnom pridržavanju odredbe Pravilnika da putni nalozi moraju biti dostavljeni 24 ili 48 sati prije vožnje pacijenta, odnosno odbija se provoditi sanitetski prijevoz prema članku 14. Pravilnika o uvjetima, organizaciji i načinu obavljanja hitne medicine.